ભારત માટે એ બાબત ઘણા ગૌરવની છે કે તેણે પોતાના અસ્તિત્વના ઇતિહાસમાં ક્યારેય કોઈ વિદેશી ધરતી પર આક્રમણ કર્યું નથી કે કોઈ પ્રદેશ પચાવી પાડવાના ઉદ્દેશથી કોઈ દેશ પર હુમલો કર્યો નથી એમ છતાં આ પ્રકારના ઉમદા સિદ્ધાંતની સાથોસાથ એક દેશ તરીકે આપણે આ પ્રકારનાં આક્રમણોનો સામનો કરવા એટલા જ આકરા સિદ્ધાંતો પણ વિકસાવવા જોઈએ. ભારતે એક તરફ આપણે આપણી ભૌગોલિક સરહદોનું સન્માન કરવા તમામ સંભવિત પ્રયાસો કરતા રહ્યા છીએ તો બીજી તરફ આપણે આપણા પાડોશી દેશોમાં આ જ ભાવના વિકસાવવામાં નિષ્ફળ પણ રહ્યા છીએ. આવું આપણી પ્રબળ રાજકીય ઇચ્છાશક્તિના અભાવના કારણે થયું છે અને એના કારણે જ દાયકાઓથી આપણા પાડોશી દેશો આપણા પ્રદેશો પર અતિક્રમણ કરી બેઠા છે અને હજી પણ એમની દાનત ભારતના પ્રદેશો પર ખોડાયેલી છે.